Politiet gjorde feil - mann sonet tre måneder for lenge
Mannen fikk i 2007 et forelegg på 56.000 kroner fordi han ikke hadde levert selvangivelsen. Han nedbetalte deler av beløpet - noe som reduserte den subsidiære fengselsstraffen til 20 dager. Men som følge av feil i politiets systemer, ble mannen sittende tre måneder for lenge i Ilseng fengsel i Hedmark. - Han ville gjerne vært dette foruten og er lei for at han ble sittende så lenge. Det var unødvendig, sier mannens advokat Siv Hallgren til VG Nett. Oversoningen skjedde i løpet av fjoråret. - Feilen skjedde da han ble innkalt til soning. Han fikk da en helt annen subsidiær straff enn det han egentlig hadde. Dette er uaktseptabelt og skal ikke skje, sier visepolitimester Hans Halvorsen i Oslo politidistrikt til VG. - Beklager Politiet tok kontakt med mannen da de oppdaget den grove feilen og beklaget det som hadde skjedd. De har også anmodet mannen om å søke advokatbistand på det offentliges bekostning. - Det er ikke annet å gjøre enn å beklage på det sterkeste. Han får nå advokathjelp til en eventuell erstatningssak, sier Halvorsen. Ifølge advokaten, er mannen glad for at forholdet ble oppdaget og at politiet tok kontakt og gjorde ham oppmerksom på tabben. - Han føler seg godt behandlet av politiet etter at forholdet ble oppdaget, sier Hallgren.Mannen i 50-årene skal etter det politiet kjenner til, ikke ha reagert på at han satt for lenge bak lås og slå. - Han undertegnet det riktige forelegget. Vi kjenner ikke til at han varslet noen om at han satt for lenge, sier Halvorsen. Oslo politidistrikt har bedt Spesialenheten for politisaker om å se nærmere på saken. - De får se om det er grunnlag for en foretaksstraff, sier Halvorsen. Visepolitimesteren sier Oslo politidistrikt har foretatt en grundig gjennomgang av saken og iverksatt tiltak for å hindre at noe lignende oppstår. Politiet mener feilen skyldes automatikk i systemene, ikke manuell inntasting. - Spesialenheten får undersøke om det er en systemfeil hos oss, sier Halvorsen.
En mann i 50-årene ble sittende tre måneder for lenge i fengsel på grunn av feil i politiets systemer.